REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06–2/527-21

8. decembar 2021. godine

B e o g r a d

ZAPISNIK

SA 47. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 8. DECEMBRA 2021. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Dragana Barišić, Branimir Spasić, Darko Laketić, Luka Kebara, Ivana Nikolić, Miroslav Kondić, Sandra Božić i Branimir Jovanović.

Sednici su prisustvovali zamenici članova Odbora: Violeta Ocokoljić, zamenik Veroljuba Matića, člana Odbora, Dijana Radović, zamenik Đorđa Milićevića, člana Odbora, Nina Pavićević, zamenik Uglješe Markovića, člana Odbora i Željko Tomić, zamenik Marine Raguš, člana Odbora.

Sednici nisu prisustvovali članovi Odbora: Adam Šukalo, Veroljub Matić, Nebojša Bakarec, Đorđe Milićević, Uglješa Marković, Marina Raguš, Mira Petrović i Šaip Kamberi.

Na predlog predsednika, Odbor je jednoglasno utvrdio sledeći:

D n e v n i r e d:

- usvajanje zapisnika sa 45. i 46. sednice Odbora -

1. Razmatranje obaveštenja Poslaničke grupe ''Socijalistička partija Srbije (SPS)'' o razlogu prestanka mandata narodnom poslaniku Milutinu Mrkonjiću (01 Broj:013-2245/21 od 7. decembra 2021. godine).

Pre prelaska na rad po utvrđenom dnevnom redu, predsednik Odbora je predložio da se usvoje zapisnici sa 45. i 46. sednice Odbora. Odbor je većinom glasova, bez primedbi, usvojio zapisnike sa 45. i 46. sednice Odbora.

**Prva tačka dnevnog reda:** Razmatranje obaveštenja Poslaničke grupe ''Socijalistička partija Srbije (SPS)'' o razlogu prestanka mandata narodnom poslaniku Milutinu Mrkonjiću.

Predsednik Odbora je upoznao članove Odbora da je dopisom Poslaničke grupe ''Socijalistička partija Srbije'' Narodna skupština obaveštena da je narodni poslanik Milutin Mrkonjić, preminuo 27. novembra 2021. godine.

Zakonom o izboru narodnih poslanika je, kao jedan od razloga za prestanak mandata pre vremena na koje je izabran, predviđeno i nastupanje smrti narodnog poslanika. Stoga je potrebno da Narodnoj skupštini uputimo izveštaj o nastupanju slučaja iz člana 88. stav 1. tačka 8. navedenog Zakona, s predlogom da Narodna skupština konstatuje prestanak mandata Milutinu Mrkonjiću, ukazao je predsednik Odbora.

Predsednik Odbora je, predožio da u izveštaju bude određen predsednik Odbora za izvestioca na sednici Narodne skupštine.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je nastupio slučaj iz člana 88. stav 1. tačka 8. Zakona o izboru narodnih poslanika, u kome se nastupanje smrti navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata narodnom poslaniku Milutinu Mrkonjiću, izabranom sa Izborne liste IVICA DAČIĆ – „Socijalistička partija Srbije (SPS), Jedinstvena Srbija (JS) – Dragan Marković Palma“.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

Predsednik Odbora je obavestio članove Odbora da će sledeća sednica Odbora biti održana u toku popodneva, posle sednice Republičke izborne komisije.

\* \* \*

Sednica je završena u 12,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović